次韻王待制讀東坡詩兼述韓歐之美一首
作者：喻良能
朝代：宋

paragraphs: 文章端與時高下，列國有風周有雅。
建安氣質混不傷，齊梁紛紛堪斗量。
先唐詩人子韓子，落筆洗空千古士。
篇章杼軸自己出，正派猶能傳六一。
作詩餘事真詩仙，騎麟被髮何翩然。
韻寬泛押入傍近，窄韻宜搜期押盡。
鈎章棘句未多郊，古諷新題寧數稹。
五季詩流喜穿鑿，蟬噪蛙鳴嗟衆作。
皇朝天人歐與蘇，星鳳初見人驚呼。
醉翁句法到勝處，紆餘條暢今古無。
鋪張揚厲詞藻挾，雅稱金泥兼玉檢。
一篇妙絕廬山高，幾首清新寫鬰陶。
造化機緘富狀彙，豈獨文星南斗避。
如何妄評味短長，自古羣兒喜嘲議。
雪堂羈窮如牧之，得非天欲昌其詩。
平生古律三千首，無媿清風白雪詞。
才如太白更無敵，文似子長兼愛奇。
江西宗派不足進，自鄶以下曾無譏。
流傳海內皆珠玉，到處逢人俱願學。
不須酬唱說西崑，宋有歐蘇唐有韓。
二文邈乎其杖几，一編且誦蘇夫子。